ΚΑΝΟΝΙΣΜΟΣ (ΕΚ) αριθ. 951/97 ΤΟΥ ΣΥΜΒΟΥΛΙΟΥ της 20ής Μαΐου 1997 για τη βελτίωση των συνθηκών μεταποίησης και εμπορίας των γεωργικών προϊόντων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ίδιως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

(1) ότι ο κανονισμός (ΕΟΚ) αριθ. 866/90 του Συμβουλίου, της 29ης Μαρτίου 1990, για τη βελτίωση των συνθηκών μεταποίησης και εμπορίας των γεωργικών προϊόντων (4) έχει τροποποιηθεί πολλές φορές και σε σημαντική έκταση 7 ότι επ' ευκαιρία νέων τροποποιήσεων του κανονισμού αυτού, θα πρέπει για λόγους ορθολογισμού και σαφήνειας, να αναμορφωθούν οι εν λόγω διατάξεις 7

(2) ότι το άρθρο 10 παράγραφος 1 του κανονισμού (ΕΟΚ) αριθ. 4256/88 του Συμβουλίου, της 19ης Δεκεμβρίου 1988, για διατάξεις εφαρμογής του κανονισμού (ΕΟΚ) αριθ. 2052/88 σχετικά με το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Προσανατολισμού (5), προβλέπει τη λήψη αποφάσεως εκ μέρους του Συμβουλίου ως προς τον τρόπο της συμβολής του Ταμείου στα μέτρα για τη βελτίωση των συνθηκών εμπορίας και μεταποίησης των γεωργικών προϊόντων προκειμένου να πραγματοποιηθούν οι στόχοι που αναφέρονται στον κανονισμό (ΕΟΚ) αριθ. 4253/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά το συντονισμό των παρεμβάσεων των διαφόρων διαρθρωτικών ταμείων μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων (6) 7

(3) ότι θα πρέπει να προσδιοριστούν τα είδη των επενδύσεων που αφορά η παρέμβαση του ΕΓΤΠΕ, τμήμα Προσανατολισμού, που στο εξής καλείται «Ταμείο», λαμβάνοντας υπόψη την κατάσταση που επικρατεί σήμερα στις γεωργικές αγορές και στον τομέα των γεωργικών προϊόντων διατροφής, καθώς και τις προοπτικές ανάπτυξης των διεξόδων για τα προϊόντα που προέρχονται από τη γεωργία 7

(4) ότι, προκειμένου να εξασφαλιστεί η συνεκτική βελτίωση της μεταποίησης και της εμπορίας των γεωργικών προϊόντων, η χρηματοδοτική συνδρομή του Ταμείου σε επενδύσεις στον εν λόγω τομέα θα πρέπει να εξαρτάται από την ενσωμάτωση των επενδύσεων αυτών σε τομεακά σχέδια τα οποία περιλαμβάνουν εμπεριστατωμένη ανάλυση της κατάστασης του τομέα και της σχεδιαζόμενης βελτίωσης 7

(5) ότι Επιτροπή θα πρέπει να θεσπίζει, για τα σχέδια αυτά, κοινοτικά πλαίσια στήριξης ή ενιαία έγγραφα προγραμματισμού που θα καταρτίζονται σε συμφωνία με τα ενδιαφερόμενα κράτη μέλη, στο πλαίσιο της εταιρικής σχέσης, και λαμβάνοντας υπόψη, κατά περίπτωση, τα κοινοτικά πλαίσια στήριξης ή τα ενιαία έγγραφα προγραμματισμού που έχουν αποφασισθεί για τα σχέδια τα συναφή με τους στόχους αριθ. 1, 6 και 5β) που ορίζονται στο άρθρο 1 του κανονισμού (ΕΟΚ) αριθ. 2052/88 του Συμβουλίου, της 24ης Ιουνίου 1988, για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών οργάνων (7) 7

(6) ότι θα πρέπει να θεσπιστεί αποτελεσματικό μέσο το οποίο να εξασφαλίζει τη συνεκτικότητα της κοινοτικής παρέμβασης με την κοινή γεωργική πολιτική 7 ότι, για το σκοπό αυτό, το αποτελεσματικότερο μέσο είναι η θέσπιση κριτηρίων επιλογής που επιτρέπουν τον προσδιορισμό των επενδύσεων οι οποίες πρέπει να λαμβάνονται κατ' αρχήν υπόψη 7

(7) ότι, προκειμένου να εξασφαλιστεί η απαραίτητη διαφάνεια για την παρέμβαση του Ταμείου, θα πρέπει να προσδιοριστούν οι επιλέξιμες δαπάνες 7

(8) ότι είναι αναγκαίο να εξασφαλίζεται η βιωσιμότητα των επενδύσεων και η συμμετοχή των γεωργών στα οικονομικά οφέλη της δράσης που έχει αναληφθεί 7

(9) ότι, γενικά, η εφαρμογή της δράσης πρέπει να περιορίζεται μόνο στα γεωργικά προϊόντα που περιλαμβάνονται στο παράρτημα II της συνθήκης 7 ότι, ωστόσο, σε ορισμένες περιπτώσεις, τα μεταποιημένα προϊόντα που δεν περιλαμβάνονται πλέον στο εν λόγω παράρτημα, μπορεί να είναι σημαντικά για τους γεωργούς, στο μέτρο που δημιουργούν νέες διεξόδους ή/και εξασφαλίζουν μεγαλύτερη προστιθέμενη αξία για το βασικό προϊόν 7

(10) ότι, στα πλαίσια της αναμόρφωσης των διαρθρωτικών ταμείων, ο κανονισμός (ΕΟΚ) αριθ. 4256/88 προσδιορίζει τις νέες μορφές παρέμβασης του Ταμείου για τη βελτίωση των διαρθρώσεων εμπορίας και μεταποίησης των γεωργικών προϊόντων 7 ότι, κατά συνέπεια, είναι σημαντικό να διευκρινιστούν οι γενικοί κανόνες για την εφαρμογή του 7

(11) ότι, για να ληφθούν υπόψη οι διαφορές που χαρακτηρίζουν την κατάσταση των διαρθρώσεων στις διάφορες περιφέρειες της Κοινότητας, θα πρέπει να προσαρμοστούν οι συντελεστές συμμετοχής, ανά κατηγορία περιφερειών 7

(12) ότι, για να εξασφαλιστούν η εναρμόνιση των δράσεων της Κοινότητας με τις δράσεις του οικείου κράτους μέλους και η συμπληρωματικότητα της κοινοτικής παρέμβασης, φαίνεται απαραίτητο οι επενδύσεις που λαμβάνονται υπόψη για χρηματοδότηση από το Ταμείο να συγχρηματοδοτούνται από το κράτος μέλος 7

(13) ότι ενδείκνυται να προβλεφθεί η δυνατότητα θέσπισης ορισμένων ειδικών λεπτομερειών εφαρμογής προσαρμοσμένων στον ιδιαίτερο χαρακτήρα της κοινής δράσης που προβλέπεται από τον παρόντα κανονισμό προκειμένου να καταστεί δυνατή η αποτελεσματική εφαρμογή του,

ΕΞΕΔΩΣΕ ΤΩΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Στόχοι της κοινής δράσης

1. Θεσπίζεται κοινή δράση, κατά την έννοια του άρθρου 2 παράγραφος 1 του κανονισμού (ΕΟΚ) αριθ. 4256/88 και βάσει του στόχου αριθ. 5 α), που ορίζεται στο άρθρο 1 του κανονισμού (ΕΟΚ) αριθ. 2052/88, με προορισμό να ευνοήσει τη βελτίωση και την ορθολογική οργάνωση της επεξεργασίας, της μεταποίησης ή της εμπορίας των γεωργικών προϊόντων. Η δράση αυτή συμβάλλει επίσης στην πραγματοποίηση των στόχων αριθ. 1, 6 και 5 β) που ορίζονται στο προαναφερθέν άρθρο.

2. Προκειμένου να ευνοηθεί η βελτίωση και η ορθολογική οργάνωση της επεξεργασίας, της μεταποίησης ή της εμπορίας των γεωργικών προϊόντων, το Ταμείο μπορεί να συμμετέχει στη χρηματοδότηση επενδύσεων, οι οποίες ανταποκρίνονται σε ένα τουλάχιστον από τα ακόλουθα κριτήρια:

α) συμβάλλουν στον προσανατολισμό της παραγωγής σε συνάρτηση με την προβλεπόμενη εξέλιξη των αγορών ή ευνοούν στη δημιουργία νέων διεξόδων για τη γεωργική παραγωγή, διευκολύνοντας ιδίως την παραγωγή και την εμπορία νέων προϊόντων ή προϊόντων ποιότητας, συμπεριλαμβανομένων των προϊόντων που προέχονται από την καλούμενη βιολογική γεωργία 7

β) οδηγούν σε μείωση της χρησιμοποίησης των μηχανισμών παρέμβασης των κοινών οργανώσεων αγοράς με το να ανταποκρίνονται στην ανάγκη βελτίωσης των διαρθρώσεων μακροπρόθεσμα 7

γ) πραγματοποιούνται σε περιφέρειες που χαρακτηρίζονται από ιδιαίτερες δυσκολίες προσαρμογής στις οικονομικές επιπτώσεις της εξελίξεως της κατάστασης που επικρατεί στις αγορές ή ωφελούν τις εν λόγω περιφέρειες 7

δ) συμβάλλουν στη βελτίωση ή στην ορθολογική οργάνωση των δικτύων εμπορίας ή της διαδικασίας μεταποίησης των γεωργικών προϊόντων 7

ε) συμβάλλουν στη βελτίωση της ποιότητας, της παρουσίασης και της συσκευασίας των προϊόντων ή συμβάλλουν στην καλύτερη χρήση των υποπροϊόντων, ιδίως μέσω της ανακύκλωσης των καταλοίπων 7

στ) συμβάλλουν στην προσαρμογή των τομέων τους οποίους αφορούν οι νέες καταστάσεις που προκύπτουν από την αναμόρφωση της κοινής γεωργικής πολιτικής 7

ζ) συμβάλλουν στη διευκόλυνση της υιοθέτησης νέων τεχνολογιών που βασίζονται στην προστασία του περιβάλλοντος 7

η) ενθαρρύνουν την εφαρμογή της ποιοτικής βελτίωσης και του ποιοτικού ελέγχου καθώς επίσης και των υγειονομικών συνθηκών.

ΤΙΤΛΟΣ I ΜΟΡΦΕΣ ΚΑΙ ΟΡΟΙ ΠΡΟΓΡΑΜΜΑΤΙΣΜΟΥ

Άρθρο 2 Κοινοτικά σχέδια και πλαίσιο στήριξης

1. Για να εξασφαλιστεί η συνοχή της ανάπτυξης των τομέων της εμπορίας και της μεταποίησης με τις κοινοτικές πολιτικές, και ιδίως με την κοινή γεωργική πολιτική, καθώς και η αποτελεσματικότητα των κοινοτικών ενισχύσεων, η χρηματοδότηση των επενδύσεων πρέπει να πραγματοποιείται στο πλαίσιο σχεδίων που αποσκοπούν στη διαρθρωτική βελτίωση των διαφόρων τομέων προϊόντων, που υποβάλλονται από τα κράτη μέλη, και με βάση τα αντίστοιχα κοινοτικά πλαίσια στήριξης.

2. Οι δράσεις που υπάγονται στον παρόντα κανονισμό εντάσσονται στα σχέδια που καταρτίζονται και υποβάλλονται από τα κράτη μέλη για τις περιφέρειες τις οποίες αφορούν οι στόχοι αριθ. 1 και 6.

3. Για τις περιφέρειες τις οποίες δεν καλύπτουν οι στόχοι αριθ. 1 και 6, τα κράτη μέλη εκπονούν τα σχέδια έτσι ώστε να διακρίνονται οι ενδείξεις σχετικά με τις περιοχές που καλύπτονται από το στόχο αριθ. 5β) από τις ενδείξεις σχετικά με το υπόλοιπο του εδάφους τους.

Άρθρο 3 Περιεχόμενο των σχεδίων

Τα σχέδια πρέπει να περιέχουν τουλάχιστον τα ακόλουθα δεδομένα:

α) τον καθορισμό των σχετικών τομέων, καθώς και τους λόγους του καθορισμού αυτού 7

β) την αρχική κατάσταση και τις τάσεις που μπορούν να διαμορφωθούν, ιδίως όσον αφορά:

- τη σημασία της γεωργικής δραστηριότητας και τις προοπτικές των διεξόδων για τα γεωργικά προϊόντα,

- την κατάσταση των τομέων μεταποίησης και εμπορίας των γεωργικών προϊόντων, ιδίως την υφιστάμενη παραγωγική ικανότητα των σχετικών επιχειρήσεων και τη γεωγραφική κατανομή τους 7

γ) τους στόχους και τα μέσα των σχεδίων:

- την προβλεπόμενη προθεσμία για την υλοποίηση των σχεδίων, που θα πρέπει, εν γένει, να καλύπτει περίοδο από τρία έως έξι έτη,

- τις ανάγκες στις οποίες ανταποκρίνονται τα σχέδια και τους στόχους που αναφέρονται σε αυτά, ιδίως την επιδιωκόμενη παραγωγική ικανότητα και τα αναμενόμενα αποτελέσματα σε επίπεδο γεωργικών εκμεταλλεύσεων,

- τα υφιστάμενα μέτρα ενισχύσεων για τους τομείς τους οποίους αφορούν τα σχέδια,

- τα προβλεπόμενα μέσα για την επίτευξη των στόχων, ιδίως το συνολικό ποσό των επενδύσεων, καθώς και τη χρηματοδοτική συμμετοχή του κράτους μέλους,

- τις διατάξεις που θεσπίστηκαν για τη συμμετοχή των αρμοδίων για το περιβάλλον αρχών, που ορίζει το κράτος μέλος, στην προπαρασκευή και υλοποίηση των δράσεων που προβλέπονται στα σχέδια καθώς και για τη διασφάλιση της τήρησης των κοινοτικών κανόνων στον τομέα του περιβάλοντος.

Άρθρο 4

Τα σχέδια για την περίοδο υλοποίησης που αρχίζει το 1994 πρέπει να υποβληθούν στην Επιτροπή το αργότερο στις 30 Απριλίου 1994.

Άρθρο 5

Η Δημοκρατία της Αυστρίας, η Δημοκρατία της Φινλανδίας και το Βασίλειο της Σουηδίας υποβάλλουν τα σχέδια αυτά εντός προθεσμίας 3 μηνών από την προσχώρησή τους.

Άρθρο 6 Ενημέρωση και νέα σχέδια

Εάν η αρχική περίοδος η οποία έχει προβλεφθεί από το κράτος μέλος για την εφαρμογή ενός σχεδίου έχει λήξει ή εάν η εξέλιξη των οικονομικών όρων καθιστά αναγκαία την προσαρμογή του σχεδίου, το ενημερωμένο ή το νέο σχέδιο πρέπει να περιλαμβάνει, εκτός από τα στοιχεία που αναφέρονται στο άρθρο 3, ισολογισμό που να αφορά:

α) τα επιτεύγματα σε σχέση με τις προβλέψεις του σχεδίου, συμπεριλαμβανομένων των δημοσίων μέσων που έχουν χρησιμοποιηθεί για την υλοποίησή τους 7

β) περιγραφή της εξέλιξης της κατάστασης όσον αφορά τη μεταποίηση και την εμπορία των προϊόντων, καταδεικνύοντας ότι υπάρχει ανάγκη ενός νέου σχεδίου ή μιας ενημέρωσης του σχεδίου.

Άρθρο 7 Κοινοτικά πλαίσια στήριξης

1. Τα κοινοτικά πλαίσια στήριξης που αναφέρονται στα σχέδια τα σχετικά με τις μη καλυπτόμενες από τους στόχους αριθ. 1 και 6 περιφέρειες, που διαβιβάζονται στην Επιτροπή από τα κράτη μέλη, καταρτίζονται στο πλαίσιο της εταιρικής σχέσης, σύμφωνα με τη διαδικασία που προβλέπεται στο άρθρο 29, παράγραφος 1 δεύτερο έως πέμπτο εδάφιο του κανονισμού (ΕΟΚ) αριθ. 4253/88 , έτσι ώστε να εξασφαλίζεται η συνοχή με την κατανομή των πιστώσεων μεταξύ των κρατών μελών που προκύπτει από τις διατάξεις του άρθρου 12 παράγραφος 4 δεύτερο εδάφιο του κανονισμού (ΕΟΚ) αριθ. 2052/88. Αυτά τα κοινοτικά πλαίσια στήριξης μπορούν να αναθεωρούνται ετησίως, σύμφωνα με την ίδια διαδικασία, προκειμένου ιδίως να εξασφαλιστεί η τήρηση των διαθέσιμων πόρων για το σύνολο των δράσεων που αναφέρονται στο άρθρο 2 του κανονισμού (ΕΟΚ) αριθ. 4256/88.

2. Σύμφωνα με τις αρχές που διακηρύσσονται στον τίτλο III του κανονισμού (ΕΟΚ) αριθ. 4253/88, τα κοινοτικά πλαίσια στήριξης περιέχουν την περιγραφή των αξόνων προτεραιότητας που λαμβάνονται υπόψη για την κοινοτική παρέμβαση, το συνολικό ποσό της χρηματοδοτικής συνδρομής που μπορεί να καταλογιστεί στο Ταμείο, καθώς και, ενδεικτικά, το προβλεπόμενο ποσοστό ενίσχυσης για τη συμμετοχή του Ταμείου.

3. Για τις περιφέρειες τις οποίες αφορούν οι στόχοι αριθ. 1 και 6, τα στοιχεία που αναφέρονται στην παράγραφο 2 εντάσσονται στα κοινοτικά πλαίσια στήριξης σύμφωνα με το άρθρο 8 παράγραφος 7 του κανονισμού (ΕΟΚ) αριθ. 2052/88.

4. Για τις περιφέρειες που δεν καλύπτονται από τους στόχους αριθ. 1 και 6, τα κοινοτικά πλαίσια στήριξης πρέπει να περιλαμβάνουν δύο ενδεικτικούς χρηματοδοτικούς πίνακες, τον πρώτο για τις περιοχές που καλύπτονται από το στόχο αριθ. 5β) και τον δεύτερο για το υπόλοιπο του εδάφους.

Άρθρο 8 Κριτήρια επιλογής

1. Οι επιλέξιμες επενδύσεις συμφωνούν με κριτήρια επιλογής που καθορίζουν τις προτεραιότητες και υποδεικνύουν τις επενδύσεις οι οποίες αποκλείονται.

2. Τα κριτήρια επιλογής καθορίζονται σύμφωνα με τις κατευθύνσεις των κοινοτικών πολιτικών, και ιδίως της κοινής γεωργικής πολιτικής.

3. Τα κριτήρια επιλογής και, κατά περίπτωση, η τροποποίησή τους, θεσπίζονται από την Επιτροπή, με τη διαδικασία του άρθρου 29, παράγραφος 1, δεύτερο έως πέμπτο εδάφιο του κανονισμού (ΕΟΚ) αριθ. 4253/88. Η απόφαση κοινοποιείται στα κράτη μέλη και δημοσιεύεται στην Επίσημη Εφημερίδα των Ευρωπαϊκών Κοινοτήτων.

ΤΙΤΛΟΣ II ΜΟΡΦΕΣ ΚΑΙ ΟΡΟΙ ΠΑΡΕΜΒΑΣΗΣ

Άρθρο 9 Μορφές παρέμβασης

Η παρέμβαση του Ταμείου πραγματοποιείται με μια από τις ακόλουθες μορφές:

α) συγχρηματοδότηση λειτουργικών προγραμμάτων ή

β) χορήγηση συνολικών επιδοτήσεων.

Άρθρο 10 Αιτήσεις συνδρομής και ενιαίο έγγραφο προγραμματισμού

1. Τα κράτη μέλη:

α) υποβάλλουν τις αιτήσεις συνδρομής τους σύμφωνα με το άρθρο 14 παράγραφοι 1 και 2 του κανονισμού (ΕΟΚ) αριθ. 4253/88 7

β) ανακοινώνουν στην Επιτροπή τις νομοθετικές, κανονιστικές ή διοικητικές διατάξεις που αποσκοπούν στην εφαρμογή της κοινής δράσης.

2. Τόσο για τις περιφέρειες που αφορούν οι στόχοι αριθ. 1 και 6 όσο και για τις περιφέρειες που δεν καλύπτονται από τους στόχους αυτούς, τα κράτη μέλη μπορούν να υποβάλλουν ενιαίο έγγραφο προγραμματισμού, στο οποίο συγκεντρώνονται οι πληροφορίες που απαιτούνται για τα σχέδια και οι πληροφορίες που απαιτούνται για τις αιτήσεις συνδρομής. Στην περίπτωση αυτή, η Επιτροπή εκδίδει μία μόνη απόφαση που αφορά ενιαίο έγγραφο, σύμφωνα με το άρθρο 10 παράγραφος 1 τελευταίο εδάφιο του κανονισμού (ΕΟΚ) αριθ. 4253/88.

Άρθρο 11 Επενδύσεις και επιλέξιμες δαπάνες

1. Οι επενδύσεις που λαμβάνονται υπόψη για τη χορήγηση συνδρομής του Ταμείου πρέπει να αποσκοπούν:

- στην ορθολογική οργάνωση και την ανάπτυξη των εργασιών συσκευασίας, διατήρησης, επεξεργασίας και μεταποίησης των γεωργικών προϊόντων ή ανακύκλωσης των υποπροϊόντων ή των καταλοίπων παρασκευής καθώς επίσης και στην εξάλειψη ή τον καθαρισμό των καταλοίπων,

- στη βελτίωση της διάθεσης στην αγορά, συμπεριλαμβανομένης της βελτίωσης της διαφάνειας κατά τη διαμόρφωση των τιμών,

- στην εφαρμογή νέων τεχνικών μεταποίησης, συμπεριλαμβανομένων της ανάπτυξης νέων προϊόντων και υποπροϊόντων ή του ανοίγματος νέων αγορών, καθώς και καινοτόμων επενδύσεων ή

- στη βελτίωση της ποιότητας των προϊόντων.

2. Ειδική προτεραιότητα μπορεί να αποδίδεται στις επενδύσεις για τη βελτίωση των διαρθρώσεων εμπορίας των γεωργικών προϊόντων, ιδίως εάν οι εν λόγω επενδύσεις ευνοούν τη δημιουργία νέων διεξόδων, διευκολύνοντας την εμπορία νέων προϊόντων ή προϊόντων ποιότητας, των οποίων τα χαρακτηριστικά συμφωνούν προς την πολιτική στον τομέα των τροφίμων που έχει θεσπιστεί από την Κοινότητα, συμπεριλαμβανομένων των προϊόντων που προέρχονται από τη λεγόμενη βιολογική γεωργία.

3. Οι επιλέξιμες δαπάνες για τις επενδύσεις που αναφέρονται στην παράγραφο 1, είναι δυνατόν να περιλαμβάνουν:

α) την κατασκευή και απόκτηση ακινήτων, εξαιρουμένης της αγοράς γης 7

β) τα νέα μηχανήματα και εξοπλισμό, συμπεριλαμβανομένων των προγραμμάτων πληροφορικής και λογισμικού 7

γ) τα γενικά έξοδα, και ιδίως τα έξοδα για αρχιτέκτονες, μηχανικούς, συμβούλους και μελέτες σκοπιμότητας, εντός του ορίου του 12 % του κόστους που αναφέρεται στα στοιχεία α) και β).

Άρθρο 12 Σχετικά προϊόντα και συμμετοχή των παραγωγών

1. Οι επενδύσεις πρέπει να συμβάλλουν στη βελτίωση της κατάστασης των σχετικών βασικών τομέων παραγωγής 7 πρέπει ιδίως να εξασφαλίζουν, λαμβάνοντας υπόψη τον ειδικό χαρακτήρα κάθε τομέα, την ικανοποιητική και σταθερή συμμετοχή των παραγωγών των βασικών προϊόντων στα οικονομικά οφέλη που προκύπτουν.

2. Οι επενδύσεις πρέπει να αφορούν τα προϊόντα που αναφέρονται στο παράρτημα II της συνθήκης, εκτός εκείνων τα οποία αναφέρει ο κανονισμός (ΕΚ) αριθ. 3699/93 του Συμβουλίου, της 21ης Δεκεμβρίου 1993, περί καθορισμού των κριτηρίων και όρων των κοινοτικών παρεμβάσεων διαρθρωτικού χαρακτήρα στον τομέα της αλιείας, της υδατοκαλλιέργειας και της μεταποίησης και εμπορίας των προϊόντων τους (8). Εντούτοις, οι επενδύσεις που αφορούν τα προϊόντα των κωδικών ΣΟ 4502, 4503 και 4504 γίνονται επίσης δεκτές.

Η Επιτροπή, ενεργώντας με τη διαδικασία που προβλέπεται στο άρθρο 29 παράγραφος 1 δεύτερο έως πέμπτο εδάφιο του κανονισμού (ΕΟΚ) αριθ. 4253/88, μπορεί να δέχεται τις επενδύσεις που αφορούν άλλα προϊόντα, εφόσον:

- οι δικαιούχοι της ενίσχυσης διαθέτουν άμεσους συμβατικούς δεσμούς με τους παραγωγούς των βασικών γεωργικών προϊόντων ή

- πρόκειται για μεταποιημένα προϊόντα, προερχόμενα από προϊόντα που αναφέρονται στο παράρτημα II της συνθήκης και μπορεί να δικαιολογηθεί δεόντως ότι υπάρχουν δεσμοί που αποδεικνύουν το συμφέρον των παραγωγών βασικών γεωργικών προϊόντων.

3. Οι επενδύσεις πρέπει να προσφέρουν επαρκή εγγύηση ως προς την αποδοτικότητά τους.

Άρθρο 13 Επενδύσεις που αποκλείονται

Αποκλείονται οι επενδύσεις:

- στο επίπεδο λιανικού εμπορίου,

- για την εμπορία ή τη μεταποίηση προϊόντων που προέρχονται από τρίτες χώρες.

Άρθρο 14 Δικαιούχοι

Μπορούν να επωφελούνται της συνδρομής του Ταμείου τα φυσικά ή νομικά πρόσωπα ή οι ενώσεις τους που φέρουν τη χρηματοδοτική επιβάρυνση των επενδύσεων.

Άρθρο 15 Απόφαση για τη χορήγηση της συνδρομής και ανάληψη δέσμευσης στα πλαίσια του προϋπολογισμού

1. Η Επιτροπή αποφασίζει για τη χορήγηση της συνδρομής του Ταμείου σύμφωνα με το άρθρο 14 του κανονισμού (ΕΟΚ) αριθ. 4253/88, και ενδεχομένως, το άρθρο 10 παράγραφος 1 δεύτερο και τρίτο εδάφιο του ιδίου κανονισμού.

2. Η απόφαση κοινοποιείται στην αρχή που αναφέρεται στο άρθρο 14 παράγραφος 1 του κανονισμού (ΕΟΚ) αριθ. 4253/88 ή στον οργανισμό που αναφέρεται στο άρθρο 16 παράγραφος 1 του εν λόγω κανονισμού, καθώς και στο ενδιαφερόμενο κράτος μέλος.

ΤΙΤΛΟΣ III ΧΡΗΜΑΤΟΔΟΤΙΚΕΣ ΚΑΙ ΓΕΝΙΚΕΣ ΔΙΑΤΑΞΕΙΣ

Άρθρο 16 Ποσοστό και λεπτομέρειες της συνδρομής

1. Η συνδρομή του Ταμείου δεν μπορεί να υπερβαίνει, σε σχέση με το επιλέξιμο κόστος των επενδύσεων που λαμβάνονται υπόψη:

α) το 50 % στις περιφέρειες των στόχων αριθ. 1 και 6 7

β) το 30 % στις λοιπές περιφέρειες.

2. Η συνδρομή του Ταμείου χορηγείται εν γένει υπό μορφήν επιδοτήσεων κεφαλαίου. Εάν χρησιμοποιηθούν άλλες μορφές ενισχύσεων, δεν πρέπει να υπερβαίνουν το ισοδύναμο των εν λόγω επιδοτήσεων κεφαλαίου.

3. Τα κράτη μέλη πρέπει να συμβάλλουν στις επενδύσεις με ποσοστό τουλάχιστον 5 % του επιλέξιμου κόστους.

4. Η συμμετοχή των δικαιούχων πρέπει να ανέρχεται, σε σχέση με το επιλέξιμο κόστος των επενδύσεων, τουλάχιστον:

α) στο 25 %, στις περιφέρειες των στόχων αριθ. 1 και 6 7

β) στο 45 %, στις λοιπές περιφέρειες.

5. Τα κράτη μέλη είναι δυνατό να λαμβάνουν, στον τομέα που καλύπτει ο παρών κανονισμός, μέτρα ενίσχυσης των οποίων οι προϋποθέσεις ή οι όροι χορήγησης αποκλίνουν από τα προβλεπόμενα στον παρόντα κανονισμό ή των οποίων τα ποσά υπερβαίνουν τα προβλεπόμενα σ' αυτόν ανώτατα όρια, με την επιφύλαξη ότι τα εν λόγω μέτρα λαμβάνονται σύμφωνα με τα άρθρα 92 έως 94 της συνθήκης.

Άρθρο 17 Διαδικασίες για την καταβολή της συνδρομής

1. Οι πληρωμές υπό μορφή προκαταβολών ή οι πληρωμές του υπολοίπου που πραγματοποιούνται σύμφωνα με το άρθρο 21 του κανονισμού (ΕΟΚ) αριθ. 4253/88, γίνονται προς την αρχή που έχει ορισθεί σύμφωνα με το άρθρο 14 παράγραφος 1 του εν λόγω κανονισμού ή, κατά περίπτωση, προς τον ενδιάμεσο οργανισμό που αναφέρεται στο άρθρο 16 παράγραφος 1 του εν λόγω κανονισμού. Οι πληρωμές αυτές γνωστοποιούνται στο κράτος μέλος.

2. Η αρχή ή ο ενδιάμεσος οργανισμός ελέγχει τα δικαιολογητικά για τις δαπάνες των τελικών δικαιούχων και βεβαιώνεται για την πληρότητα των εν λόγω δικαιολογητικών πριν από την καταβολή της κοινοτικής συμμετοχής. Πραγματοποιεί επίσης επιτόπιους ελέγχους προκειμένου να εξακριβώσει την αντιστοιχία μεταξύ των στοιχείων που αναφέρονται στην αίτηση συνδρομής και της πραγματικής κατάστασης.

3. Στο τέλος κάθε τριμήνου, η αρχή ή ο ενδιάμεσος οργανισμός διαβιβάζει στην Επιτροπή κατάλογο των πληρωμών που έχουν πραγματοποιηθεί στους δικαιούχους.

4. Κάθε χρόνο, διαβιβάζεται στην Επιτροπή έκθεση για την εκτέλεση.

Άρθρο 18 Έλεγχοι

Οι έλεγχοι πραγματοποιούνται σύμφωνα με το άρθρο 23 του κανονισμού (ΕΟΚ) αριθ. 4253/88.

Άρθρο 19 Μεταβατικές διατάξεις

1. Τα επιχειρησιακά προγράμματα που υποβάλλονται το αργότερο στις 31 Δεκεμβρίου 1993 δυνάμει του παρόντος κανονισμού και στα οποία δεν χορηγείται συνδρομή του Ταμείου, μπορούν να ενσωματωθούν στα επιχειρησιακά προγράμματα που χρηματοδοτούνται στη διάρκεια της περιόδου 1994-1999, εφόσον ανταποκρίνονται στα κριτήρια και στους όρους του παρόντος κανονισμού και εντάσσονται σε ένα κοινοτικό πλαίσιο στήριξης. Το άρθρο 15 παράγραφος 2 του κανονισμού (ΕΟΚ) αριθ. 4253/88 δεν εφαρμόζεται.

2. Οι επιλέξιμες δυνάμει του παρόντος κανονισμού επενδύσεις, οι εργασίες των οποίων έχουν αρχίσει μεταξύ της 1ης Ιουλίου 1993 και της 31ης Δεκεμβρίου 1993 και που δεν μπόρεσαν να ενταχθούν στα επιχειρησιακά προγράμματα, μπορούν να χρηματοδοτηθούν κατά τη διάρκεια της περιόδου 1994-1999, εφόσον ανταποκρίνονται στα κριτήρια και στους όρους του παρόντος κανονισμού, υπό την προϋπόθεση ότι εντάσσονται στα πλαίσια αίτησης συνδρομής που θα υποβάλει το κράτος μέλος στις 30 Απριλίου 1994, το αργότερο.

3. Τα κριτήρια επιλογής που εφαρμόζονται στα επιχειρησιακά προγράμματα είναι εκείνα που ισχύουν κατά την ημερομηνία παραλαβής της αίτησης συνδρομής.

4. Η καταβολή της συνδρομής στα πλαίσια των σχεδίων που αναφέρονται στο άρθρο 10 παράγραφος 3 του κανονισμού (ΕΟΚ) αριθ. 4253/88, πραγματοποιείται σύμφωνα με τα άρθρα 17 και 18 του παρόντος κανονισμού.

Άρθρο 20 Λεπτομέρειες εφαρμογής

Οι λεπτομέρειες εφαρμογής του παρόντος κανονισμού θεσπίζονται από την Επιτροπή, σύμφωνα με τη διαδικασία που προβλέπεται στο άρθρο 29 παράγραφος 1 δεύτερο έως πέμπτο εδάφιο του κανονισμού (ΕΟΚ) αριθ. 4253/88.

Άρθρο 21

1. Ο κανονισμός (ΕΟΚ) αριθ. 866/90 καταργείται.

2. Οι αναφορές που γίνονται στον καταργούμενο κανονισμό νοούνται ότι γίνονται στον παρόντα κανονισμό και διαβάζονται σύμφωνα με τον πίνακα αντιστοιχίας που περιέχεται στο παράρτημα.

Άρθρο 22

Ο παρών κανονισμός αρχίζει να ισχύει την έβδομη μέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαΐου 1997.

Για το Συμβούλιο

Ο Πρόεδρος

J. VAN AARTSEN

(1) ΕΕ αριθ. C 115 της 19. 4. 1996, σ. 53.

(2) Γνώμη που διατυπώθηκε στις 13 Μαΐου 1997 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. C 204 της 15. 7. 1996, σ. 38.

(4) ΕΕ αριθ. L 91 της 6. 4. 1990, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 2843/94 (ΕΕ αριθ. L 302 της 25. 1. 1994, σ. 1).

(5) ΕΕ αριθ. L 374 της 31. 12. 1988, σ. 25 7 κανονισμός όπως τροποποιήθηκε από τον κανονισμό (ΕΟΚ) αριθ. 2085/93 (ΕΕ αριθ. L 193 της 31. 7. 1993, σ. 44).

(6) ΕΕ αριθ. L 374 της 31. 12. 1988, σ. 1 7 κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3193/94 (ΕΕ αριθ. L 337 της 24. 12. 1994, σ. 11).

(7) ΕΕ αριθ. L 185 της 15. 7. 1988, σ. 9 7 κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3193/94 (ΕΕ αριθ. L 337 της 24. 12. 1994, σ. 11).

(8) ΕΕ αριθ. L 346 της 31. 12. 1993, σ. 1 7 κανονισμός όπως τροποποιήθηκε τελευταία από τον κανονισμό (ΕΟΚ) αριθ. 965/96 (ΕΕ αριθ. L 131 της 1. 6. 1996, σ. 1).

ΠΑΡΑΡΤΗΜΑ

>ΘΕΣΗ ΠΗΝΑΚΑ>